钦定古今图书集成/明伦汇编/官常典/第742卷 > 汪兰
## 钦定古今图书集成/明伦汇编/官常典/第742卷 > 汪兰

按《广信府志》：“兰字子芳，玉山人。由岁贡授开化训。致
仕居家，以节义自励。尝曰：‘吾先公素以节义著，当思
继之，无愧前人。迨嘉靖辛酉，广信兵袁三从浙驻玉，
兰窥其将作乱，就邑令谋之曰：‘祸急矣，盍亟图诸’？令
曰：‘是何能为’！乃退而叹曰：‘吾闻之，卿大夫不能谋也，
将奈何’？方私谋为守御计，是夜贼卒起，令逃去，兰曰：
‘事不可为矣，与坐观变，不若往谕之以理，或可小杀
其屠戮之惨’’。”乃衣冠迎谓之曰：“若等为此意，岂不有
所欲乎？顾旦暮且擒，徒以其躯资犬豕腹，何益哉？即
得志，不免名贼，及兹遂，戢可转祸为福也？”贼间有悟
者曰：“公言良是。顾业已啸聚，势不可已。公长者，宜为
我谋。”迫之行。兰正色曰：“死即死耳，吾岂从反乎？”骂不
绝口。贼杀之。三日始殡，其英气勃勃若生。邑之士民，
咸服其见之先，而惜其死之烈。都宪署其闾曰“侃侃
正气”，仍檄祀乡贤。